Artabanus II (ook gespel Artabanos II of Ardawan II; Parties: 𐭍𐭐𐭕𐭓, Ardawān), in ouer tekste verkeerdelik "Artabanus III" genoem, was van 12 tot 38/41 n.C. koning van konings van die Partiese Ryk, met 'n jaar onderbreking. Hy was die susterskind en opvolger van Vonones I, aangesien sy ma die dogter van die Partiese koning Fraates IV was. Sy pa was 'n prins en moontlik 'n afstammeling van 'n vroeëre koning, Mitridates II. Voordat hy die Partiese troon bestyg het, was Artabanus koning van Atropatene. Van daar af het hy teen Vonones I geveg, omdat die Partiese adel teen Vorones was oor sy Romeinse opvoeding, en hom eindelik verslaan. Vonones het na die Koninkryk Armenië gevlug en dié land se koning geword. Nadat Artabanus twee keer probeer het om sy seun op die Armeense troon te plaas, was 'n oorlog teen die Romeine onafwendbaar, want hulle het dit as 'n bedreiging beskou. Hulle het Fraates IV se kleinseun, Tiridates III, gestuur om Artabanus se troon oor te neem en Romeinse gesag in die gebied te herstel.